REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/64-19

21. mart 2019. godine

B e o g r a d

ZAPISNIK

68. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 21. MARTA 2019. GODINE

Sednica je počela u 13,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Milorad Mijatović, Momo Čolaković i Milan Lapčević.

Sednici su prisustvovali i Tanja Damnjanović Tomašević (zamenik Veroljuba Arsića), Žika Gojković (zamenik Srbislava Filipovića),

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić, Saša Radulović, Goran Ćirić, Vojislav Vujić, Zoltan Pek, niti njihovi zamenici.

Na predlog predsednika, Odbor je jednoglasno utvrdio sledeći:

D n e v n i r e d :

1. Razgovor sa kandidatom za izbor predsednika Komisije za hartije od vrednosti;
2. Utvrđivanje Predloga odluke o izboru predsednika Komisije za hartije od vrednosti;
3. Razmatranje Predloga zaona o finansiranju Autonomne pokrajine Vojvodine (broj 400-292/19 od 20. februara 2019. godine), u pojedinostima.

**PRVA TAČKA DNEVNOG REDA:** Razgovor sa kandidatom za izbor predsednika Komisije za hartije od vrednosti

Predsednik Odbora je obavestila članove i zamenike članova Odbora da je Narodna skupština 14. februara 2019. godine, na sednici Jedanaestog vanrednog zasedanja, na predlog Odbora, donela Odluku o prestanku funkcije predsedniku Komisije za hartije od vrednosti Predragu Dedeiću, koji je podneo ostavku 12. decembra 2018. godine.

Odbor je, zbog toga, na osnovu člana 245. Zakona o tržištu kapitala, pokrenuo postupak izbora predsednika Komisije, nakon čega je upućen poziv poslaničkim grupama da dostave Odboru pisani predlog kandidata za predsednika Komisije, najkasnije do 15. marta 2019. godine. Do navedenog roka predlog kandidata za predsednika Komisije podnela je samo Poslanička grupa Srpska napredna stranka, koja je predložila Marka Jankovića.

U nastavku sednice obavljen je razgovor sa kandidatom Markom Jankovićem, u skladu sa članom 203. Poslovnika Narodne skupštine.

Kandidat Marko Janković predstavio je svoj predlog plana i programa rada Komisije.

U diskusiji je učestvovao Milan Lapčević, koji je tražio od kandidata da objasni šta bi bile prioritetne promene u radu Komisije, ukoliko bude izabran za predsednika Komisije, kao i Goran Kovačević, koji je ukazao na trenutne probleme na tržištu kapitala i pitao kandidata koji su njegovi planovi u cilju ekonomskog razvijanja naše zemlje.

**DRUGA TAČKA DNEVNOG REDA:** Utvrđivanje Predloga odluke o izboru predsednika Komisije za hartije od vrednosti

Na predlog predsednika, Odbor je, jednoglasno (9 „za“), utvrdio Predlog odluke o izboru Marka Jankovića za predsednika Komisije za hartije od vrednosti.

Takođe, na predlog predsednika, Odbor je, jednoglasno (9 „za“), prihvatio da se uputi Narodnoj skupštini predlog da se odluka o izboru predsednika Komisije za hartije od vrednosti donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za rad Komisije za hartije od vrednosti.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA:** Razmatranje Predloga zakona o finansiranju Autonomne pokrajine Vojvodine (broj 400-292/19 od 20. februara 2019. godine), u pojedinostima

Odbor je, na osnovu člana 156. stav 3. Poslovnika Narodne Skupštine, odlučio da podnese

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o finansiranju Autonomne pokrajine Vojvodine.

Odbor je odlučio da predloži Narodnoj skupštini da **odbije** sledeće amandmane:

* na član 1, koji je podnela narodni poslanik Vjerica Radeta;
* na član 2, koji je podnela narodni poslanik Nataša Sp. Jovanović;
* na član 3, koji je podnela narodni poslanik Ružica Nikolić;
* na član 4, koji je podneo narodni poslanik Sreto Perić;
* na član 5, koji je podneo narodni poslanik Aleksandar Šešelj;
* na član 6, koji je podneo narodni poslanik Milorad Mirčić;
* na član 7, koji je podneo narodni poslanik Miljan Damjanović;
* na član 7, koji je podnela narodni poslanik Gordana Čomić;
* na član 8, koji je podneo narodni poslanik Nemanja Šarović;
* na član 9, koji je podnela narodni poslanik Aleksandra Belačić;
* na član 10, koji je podneo narodni poslanik Tomislav Ljubenović;
* na član 10, koji je podnela narodni poslanik Gordana Čomić;
* na član 11, koji je podneo narodni poslanik Nikola Savić;
* na član 12, koji je podneo narodni poslanik Zoran Despotović.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 13,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić